Diari Oficial de la Generalitat Valenciana


Sumari del DOGV 3518, del 16-06-1999 (1999/5178)

ORDRE de 21 de maig de 1999, de la Conselleria d'Agricultura, Pesca i Alimentació, per la qual es crea un banc de terres a la Comunitat Valenciana.
---------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1999/05/21/(1)/dof/vci/html**

### Dades del document

Número de DOGV
:   3518

Data del DOGV
:   16-06-1999

Secció del DOGV
:   I. DISPOSICIONS GENERALS

Número del document
:   1999/5178


Data del document
:   21-05-1999

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * banc
    * jubilació anticipada
    * legislació
    * agricultor
    * regió rural

ORDRE de 21 de maig de 1999, de la Conselleria d'Agricultura, Pesca i Alimentació, per la qual es crea un banc de terres a la Comunitat Valenciana. [1999/5178]
  
Amb aquesta regulació es pretén establir el marc jurídic de referència, davant condicionaments tècnics, socials i econòmics de la política agrària, per disminuir la dificultat amb què es troben els agricultors per cessar en la seua activitat en no trobar titulars d'explotacions disposats a ampliar-les a través de la del qui cedeix, a fi que aquest puga obtenir una renda compensatòria a la jubilació, de manera que se satisfaça, d'una banda, aquest vessant social i, alhora, es facilite l'arrendament de terrenys que no puguen ser cultivats adequadament pels seus propietaris, es pal·lie el minifundisme i es contribuïsca a l'ampliació i reestructuració de les explotacions, com també la incorporació d'agricultors joves en el sector, millorant-ne les condicions socials.
  
Vistos el Reglament (CEE) núm. 2.079/92. del Consell, de 30 de juny, pel qual s'estableix un règim comunitari d'ajudes a la jubilació anticipada en l'agricultura; el Reial Decret 1.695/1995, de 20 d'octubre, pel qual es regula el règim d'ajudes destinat a fomentar el cessament anticipat en l'activitat agrària, i l'Ordre de 26 de març de 1996, de la Conselleria d'Agricultura i Medi Ambient, per la qual es dicten normes d'aplicació a la Comunitat Valenciana del Reial Decret 204/1996; sent un dels objectius continguts en la Llei 19/1995, de 4 de juliol, de Modernització de les Explotacions Agràries, corregir els desequilibris i les deficiències estructurals que condicionen la competitivitat de les explotacions agràries, i també mantenir el potencial biològic i la capacitat productiva del sòl amb finalitats agrícoles, i tenint en compte la competència fixada per l'Estatut d'Autonomia en l'article 34.4 en matèria d'agricultura i ramaderia.
  
Aquesta norma s'entén com una primera fase d'actuació de l'administració valenciana en matèria d'informació i transmissió de terres susceptibles d'això, sense perjudici de regulacions posteriors que, fins i tot amb la involucració del sector privat, tendisquen a ampliar-ne els serveis.
  
Per això, vista la proposta del director general de Regadius i Estructures Agràries, en l'exercici de les funcions que tinc atribuïdes,
  
ORDENE
  
Article 1
  
Com a instrument per a la millora de les estructures agràries, es constitueix el Banc de Terres de la Comunitat Valenciana, com a unitat administrativa dependent i subordinada de la Direcció General de Regadius i Estructures Agràries, en la qual s'integra.
  
Article 2
  
Aquest òrgan directiu, a més de facilitar l'oportuna informació als agricultors, tindrà a càrrec seu la confecció de l'inventari de superfícies que l'integraran i, si s'escau, la gestió referent a aquesta integració i la posterior de l'assentament en aquestes dels titulars de les explotacions oportunes, sota el règim jurídic aplicable corresponent.
  
Article 3
  
Es podran integrar en el Banc de Terres de la Comunitat Valenciana:
  
a) Les superfícies la titularitat de domini de les quals correspondrà als agricultors que voluntariàment vulguen cessar en la seua activitat i decidisquen la dita integració.
  
b) Les terres que pertanyen a explotacions agràries els titulars de les quals n'oferisquen la inclusió en el Banc de Terres.
  
c) Les finques o els lots sobrers dels processos d'actuacions estructurals regulats en la Llei de Reforma i Desenvolupament Agrari, de 12 de gener de 1973.
  
Article 4
  
Per mitjà d'una resolució de convocatòria de la Direcció General de Regadius i Estructures Agràries, els titulars d'explotacions mencionats en els apartats a) i b) de l'article 3 d'aquesta ordre podran sol·licitar-ne la inclusió en el Banc de Terres, amb les quals s'elaborarà un inventari de superfícies al qual l'administració n'afegirà les previstes en l'apartat c) del mateix article.
  
Aquest inventari serà publicat en el Diari Oficial de la Generalitat Valenciana com a mínim una vegada a l'any. A més, es podrà accedir a la xarxa informàtica corresponent, on figuraran les dades del catàleg esmentat i la qual serà habilitada per la Conselleria d'Agricultura, Pesca i Alimentació.
  
L'inventari esmentat expressarà respecte de cada finca:
  
- Terme municipal i paratge de situació.
  
- Determinació cadastral i, si escau, de registre.
  
- Extensió.
  
- Naturalesa (secà o regadiu).
  
- Actual o últim conreu.
  
- Instal·lacions accessòries.
  
- Titularitat.
  
- Règim jurídic a què s'han de sotmetre.
  
Article 5
  
Podran sol·licitar la transmissió de les finques i superfícies convocades les persones físiques i jurídiques que, en cada supòsit, s'estableixen per als agricultors joves i els titulars d'explotacions prioritàrias en la Llei de 4 de juliol de 1995 i en els articles 27 i 206 de la Llei de Reforma i Desenvolupament Agrari, de 12 de gener de 1973, i posteriorment altres titulars d'explotacions agràries.
  
Article 6
  
Dins dels terminis fixats en les convocatòries corresponents, els interessats podran sol·licitar la transmissió de les superfícies preteses directament als titulars, en els supòsits a) i b) de l'article 3 d'aquesta disposició, i a la Conselleria d'Agricultura, Pesca i Alimentació l'adjudicació dels referits en l'apartat c).
  
Article 7
  
En tots els supòsits, tindran prioritat per a l'adjudicació de superfícies integrades en el Banc de Terres de la Comunitat Valenciana els titulars d'explotacions limítrofes amb aquelles superfícies que hagen de ser adjudicades, si aquestes explotacions han estat declarades prioritàries i els titulars concorren a la convocatòria de què es tracte.
  
Article 8
  
Acabat el termini de convocatòria, a través d'una resolució de la Direcció General de Regadius i Estructures Agràries es disposarà sobre l'adjudicació de cada finca o superfície que es trobe compresa en l'apartat c) de l'article 3 d'aquesta disposició, com també del règim jurídic que hi resulte aplicable. En els supòsits dels apartats a) i b) de l'article tercer esmentat, caldrà ajustar-se a allò que les parts convindran d'acord mutu.
  
Article 9
  
Les expressades adjudicacions, de conformitat amb les disposicions anteriors, podran ser-ho amb la naturalesa de cessió en precari, cessió en arrendament o compravenda que atorgaran les parts interessades; es podrà sol·licitar l'assessorament de l'administració agrària autonòmica.
  
Article 10
  
Les adjudicacions que realitzarà la Conselleria d'Agricultura, Pesca i Alimentació respecte de les superfícies expressades en l'apartat c) de l'article 3 esmentat, ho seran en concessió administrativa i posterior adjudicació en venda o compravenda.
  
Article 11
  
Els adjudicataris de finques i superfícies integrades en el Banc de Terres de la Comunitat Valenciana quedaran obligades al conreu determinat en la resolució a la qual es refereix l'adjudicació corresponent durant el termini que s'hi determinarà.
  
Disposicions finals
  
Primera
  
Es faculta la Direcció General de Regadius i Estructures Agràries per dictar les disposicions que calguen per al desenvolupament d'aquesta ordre.
  
Segona
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
València , 21 de maig de 1999
  
El conseller d'Agricultura, Pesca i Alimentacio


Còpia Permalink ELI